Асен Босев
Доблестният пионер

chitanka.info

Научете за Григори

днес невероятна вест.

За Григори тя говори

и за неговата чест.

Той на улицата вчера

някакъв пакет съзрял,

взел го плахо пионера

и развил пакета бял.

Цял изтръпнал в изненада —

вътре в пачките — пари!

Преброил ги — над хиляда,

не повярвал той дори.

Чудил се какво да стори,

той е толкова богат!

Може да яде Григори

три години шоколад.

Може вече да си има

всичко с пълния пакет:

нов костюм и ски за зима,

и дори мотоциклет!

Но на улицата гледа:

изпоцапан, цял в бои,

идва натъжен съседа,

който къща си строи.

Идва блед и неспокоен,

взира се по своя път.

И Григори трепнал — той е

може би нещастникът.

— Някъде си тръгнал, чичко?

— Ах, беда. Бях заем взел.

Падна и загубих всичко.

Да го търся съм поел.

И Григори му подава

връзката с парите в миг.

Тъжният човек тогава

го прегърнал с ясен лик.

Тъй зарадвал се горкият,

светнал пак денят му чер…

Нека поздравим и ние

доблестния пионер!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.